বাংলা কথাসাহিত্যের আরেক জননন্দিত লেখক সুনীল গঙ্গোপাধ্যায় মন্তব্য করেছেন, ‘সত্যিকথা বলতে কি সে আমাদের বাংলা ভাষার গর্ব। গত পঞ্চাশ বছরে বাংলা ভাষার যে কয়জন লেখক বাংলা সাহিত্যে জায়গা করে নিয়েছে, সে তালিকায় অনেক ওপরে স্থান করে নিয়েছে হুমায়ূন আহমেদ। এমনকি কথাসাহিত্যে তার অবস্থান শরৎচন্দ্র চট্টোপাধ্যায়ের উপরে। খুব সহজেই কঠিন ভাষাকে টুকরো করে পাঠকের বোধগম্য করে তুলতো। তার লেখার গভীরতা বিশাল। অনেক সময় অতি সহজ ও প্রাণোজ্জ্বল লেখার মধ্যে দিয়েও বিজ্ঞান, দর্শন ও রসায়নের অনেক অজানা শব্দচয়ন ও বাক্যচয়ন ব্যবহার করতো। যা সমসাময়িক অন্য কোনো লেখকের লেখায় দেখা যায় না। বাংলাদেশে অনেক জনপ্রিয় লেখক রয়েছে। কিন্তু সে অন্যদের চেয়ে ব্যতিক্রম। তার মধ্যে অনেক রস-জ্ঞান যেমন আছে, তেমনি অনেক বিষয়ে তার গভীর পড়াশোনার বিষয়টি বেশি ধরা পড়ে।